《武冈向权叔家有陈魏祠堂合祀简斋鹤山惟两公》
宋代·陈杰

简斋以诗冠两都，鹤山以文擅江东。
兹溪僻在万山底，辽绝安江来两公。
或撞天关忤九虎，或走穷海随六龙。
畏途迂车一笑粲，远谪信杖双音跫。
谁其主者林下叟，又谁嗣之大雅翁。
诗题田家足浑朴，帖送石刻何舂容。
百年向氏两奇遇，千载江山真发蒙。
到今窗户有佳色，尚想林壑生清风。
恭惟人物一代几，伊洛既竭岷峨空。
艰虞各行天下半，名数况复参枢崇。
高吟大册照寰宇，如此过化良亦匆。
泥上指爪东西鸿，精神如水行地中。
偶然流落亦安计，牵合扒引惊盲聋。
二公德业吾岂敢，浅陋最识诗文工。
平生此两大家数，秤较力量江无同，
创闻合祀适有契，一瓣聊借歌词通。